投壶赋
邯郸淳 (WeiJin)
古者诸侯间于天子之事，则相朝也。以正班爵，讲礼献功。于是乃崇其威仪，恪其容貌。繁登降之节，盛揖拜之数。机设而弗倚，酒澄而弗举。肃肃济济，其惟敬焉。敬不可久，礼成于饫。乃设大射，否则投壶。植兹华壶，枭氏所铸。厥高二尺，盘腹修脰。饰以金银，文以雕镂。象物必具。距筵七尺，杰焉植驻。矢维二四，或柘或棘。丰本纤末，调劲且直。执𥫫奉中，司射是职。曾孙侯氏，与之乎皆得。然后观夫投者之闲习，察妙巧之所极，骆驿联翩。爰爰免发。翻翻集集，不盈不缩。应壶顺入，何其善也。每投不空，四矢退效。既入跃出，荏苒偃仰。黾勉趋下，馀势振掉，又足乐也。拟议于此，命中于彼。动之如志，靡有违盩。譬诸为政，群职罔弛也。左右毕投，效奇数钧。列置功𥫫，称善告贤。三载考绩，幽明始分也。比投不释，增是自遂。虽往有功，义所不贵。春秋贬翚，亦犹是类也。若乃撮矢作骄，累掇联取。一往纳二，巧无与耦。斯乃绍、伦之才，尤异之手也。柯列葩布，匪罕匪稠。虽就置犹弗然，矧回绝之所投。惟兹巧之妙丽，亦希世之寡俦。调心术于混冥，适容体于便安。纷纵奇于施舍，显必中以微观。悦举坐之耳目，乐众心而不倦。环玮百变，恶可穷赞。